รู้จักบางแสน หาดที่สร้างรายได้ 10,000 ล้านบาทให้จังหวัดชลบุรี
ถ้าถามว่า ชายหาดที่อยู่ไม่ไกลจากกรุงเทพฯ และคนนิยมไป หนึ่งในคำตอบน่าจะมี หาดบางแสนรวมอยู่ด้วย รู้ไหมว่า หาดบางแสน มีรายได้จากการท่องเที่ยวสูงกว่า 10,000 ล้านบาทต่อปี เรื่องนี้น่าสนใจอย่างไร ลงทุนแมนจะเล่าให้ฟัง
29 ก.ค. 2563

รู้จักบางแสน หาดที่สร้างรายได้ 10,000 ล้านบาทให้จังหวัดชลบุรี /โดย ลงทุนแมน
 
ถ้าถามว่า ชายหาดที่อยู่ไม่ไกลจากกรุงเทพฯ และคนนิยมไป
หนึ่งในคำตอบน่าจะมี หาดบางแสนรวมอยู่ด้วย
รู้ไหมว่า หาดบางแสน มีรายได้จากการท่องเที่ยวสูงกว่า 10,000 ล้านบาทต่อปี
เรื่องนี้น่าสนใจอย่างไร ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit
มีพอดแคสต์ให้ฟังระหว่างเดินทางด้วย
╚═══════════╝
ก่อนที่เราจะพูดถึงหาดบางแสน
เรามาดูภาพรวมของการท่องเที่ยวที่จังหวัดชลบุรีกันก่อนว่าที่ผ่านมาเติบโตแค่ไหน
ชลบุรีนั้น นอกจากจะเป็นจังหวัดที่มีความสำคัญทางเศรษฐกิจของภาคตะวันออกอย่างมากแล้ว ที่นี่ยังเป็นจังหวัดท่องเที่ยวที่มีชื่อเสียงแห่งหนึ่งของประเทศไทย
โดยในรอบ 10 ปีที่ผ่านมา ทั้งจำนวนนักท่องเที่ยวและรายได้จากการท่องเที่ยวของชลบุรีนั้น เพิ่มขึ้นอย่างต่อเนื่อง
ปี 2552
จำนวนนักท่องเที่ยวที่มาจังหวัดชลบุรี 4.4 ล้านคน
รายได้จากการท่องเที่ยว 47,828 ล้านบาท
ปี 2556
จำนวนนักท่องเที่ยวที่มาจังหวัดชลบุรี 10.2 ล้านคน
รายได้จากการท่องเที่ยว 111,108 ล้านบาท
ปี 2561
จำนวนนักท่องเที่ยวที่มาจังหวัดชลบุรี 15.5 ล้านคน
รายได้จากการท่องเที่ยว 264,543 ล้านบาท
ซึ่งในปี 2561 รายได้จากการท่องเที่ยวของชลบุรีนั้น คิดเป็นสัดส่วนกว่า 26% ของมูลค่า GDP ของจังหวัด หรือเราเรียกกันว่า GPP (Gross Provincial Product) ที่เท่ากับ 1,030,949 ล้านบาท
พูดง่ายๆ ว่าอุตสาหกรรมท่องเที่ยวของชลบุรี เป็นปัจจัยสำคัญที่ขับเคลื่อนเศรษฐกิจของชลบุรีอย่างมาก และแน่นอนว่าพอพูดถึงชลบุรีหลายคนคงจะนึกถึงชายหาด
ชลบุรีนั้นนอกจากจะมีชายหาดพัทยา ซึ่งเป็นชายหาดที่มีชื่อเสียงโด่งดังแล้ว ชลบุรียังมีอีกหนึ่งชายหาดคือ หาดบางแสนซึ่งถือเป็นแหล่งท่องเที่ยวสำคัญอีกแห่งที่สร้างรายได้ให้แก่จังหวัดชลบุรี
หาดบางแสน เป็นหาดทรายริมทะเลอ่าวไทย ตั้งอยู่ที่เทศบาลเมืองแสนสุข โดยหาดบางแสนนั้น เป็นสถานที่ท่องเที่ยวที่เป็นที่รู้จักและนิยมมาอย่างยาวนานของนักท่องเที่ยวโดยเฉพาะคนกรุงเทพฯ
เนื่องจากการเดินทางจากกรุงเทพฯ มาที่บางแสนนั้น ใช้เวลาเพียงชั่วโมงเศษๆ
แม้ตัวหาดบางแสนจะมีความยาวเพียง  2.5 กิโลเมตร
แต่ปัจจุบัน หาดบางแสนนั้น สร้างรายได้จากการท่องเที่ยวให้แก่จังหวัดชลบุรีเป็นหลักหมื่นล้านบาท
รายได้จากการท่องเที่ยวของหาดบางแสน
ปี 2552 จำนวนนักท่องเที่ยว 0.6 ล้านคน รายได้จากการท่องเที่ยว 2,494 ล้านบาท
ปี 2556 จำนวนนักท่องเที่ยว 0.7 ล้านคน รายได้จากการท่องเที่ยว 5,257 ล้านบาท
ปี 2561 จำนวนนักท่องเที่ยว 1.2 ล้านคน รายได้จากการท่องเที่ยว 10,230 ล้านบาท
ในช่วง 10 ปีที่ผ่านมา มีจำนวนนักท่องเที่ยวเพิ่มขึ้น 2 เท่า โดยที่ปัจจุบันจำนวนนักท่องเที่ยวที่ชลบุรีทั้งหมดนั้น ประมาณ 8% จะมาแวะที่หาดบางแสนด้วย
รู้ไหมว่า ประชากรที่อาศัยอยู่บริเวณหาดบางแสนมีจำนวนประมาณ 46,000 คน หมายความว่าจำนวนนักท่องเที่ยวที่มาที่หาดแห่งนี้ มากกว่าประชากรในพื้นที่ถึง 26 เท่า
ที่น่าสนใจคือ สัดส่วนผู้มาที่หาดแห่งนี้จะเป็นนักท่องเที่ยวต่างชาติจำนวนเพียง 9% ขณะที่นักท่องเที่ยวชาวไทยมีสัดส่วนประมาณ 91% ของจำนวนนักท่องเที่ยวที่มาที่หาดบางแสน
จนหลายคนมองว่า หาดบางแสนจะได้รับผลกระทบจาก COVID-19 น้อยกว่าหาดพัทยาที่พึ่งพานักท่องเที่ยวต่างชาติเป็นหลัก
อย่างไรก็ตาม ต้องยอมรับว่า ในช่วงล็อกดาวน์ที่ผ่านมาธุรกิจหลายแห่งภายในหาดบางแสนก็ได้รับผลกระทบจนต้องหยุดหรือปิดกิจการ เนื่องจากหาดถูกปิดไป จนแม้แต่นักท่องเที่ยวชาวไทยก็หายไปเช่นกัน แน่นอนว่าเรื่องนี้ทำให้ผู้ประกอบการที่ทำธุรกิจโรงแรม ร้านอาหาร และร้านค้าต่างๆ ได้รับผลกระทบกันถ้วนหน้าในเวลานั้น
แต่เวลานี้ดูเหมือนว่า
สถานการณ์หลายอย่างเริ่มคลี่คลายลง นักท่องเที่ยวหลายคนเริ่มกลับมาที่หาดบางแสนอีกครั้ง
ซึ่งถ้าถามว่าเวลานี้หาดไหนจะฟื้นตัวเร็วสุดจากนักท่องเที่ยวในประเทศ
หนึ่งในหาดนั้นคงต้องมี หาดบางแสน..
╔═══════════╗
อัปเดตสถานการณ์และภาวะเศรษฐกิจกับ Blockdit
มีพอดแคสต์ให้ฟังระหว่างเดินทางด้วย
╚═══════════╝
ติดตามลงทุนแมนได้ที่
Website - 
Blockdit - 
Facebook - ลงทุนแมน
Twitter - 
Instagram - 
Line - 
YouTube - 
References
-
-
-
-